**PRILOG 2**

**Upute za popunjavanje Prijavnog obrasca:**

Datumi: Svi datumi u Prijavnom obrascu (uključujući datume zadataka) moraju biti u formatu dd/mm/gggg.

Podnositelj je obvezan u Prijavnom obrascu odrediti datum početka provedbe projekta.

**Podnošenje prijava:**

Prijavni obrazac sastoji se od sedam dijelova, kako slijedi :

1. Osnovni podaci o ustanovi odgovornoj za provedbu projekta

2. Osnovni podaci o voditelju (nositelju) projekta

3. Istraživački projekt

4. Suradnici na projektu

5. Opis projekta primijenjenog istraživanja

a. Sažetak istraživanja

b. Specifični ciljevi istraživanja

c. Pregled dosadašnjih istraživanja i popis literature

d. Metode

e. Očekivani rezultati i značaj istraživanja

6. Financijski okvir troškova potrebnih za provedbu projekta

7. Životopisi

Svi dijelovi Prijavnog obrasca moju biti u potpunosti popunjeni.

**Podaci koje je potrebno dostaviti:**

**Dio 1 : Osnovni podaci o ustanovi odgovornoj za provedbu projekta:**

Naznačite koja je ustanova odgovorna za provedbu projekta.

Smatra se odgovornom ustanova u kojoj su zaposleni voditelj projekta (nositelj projekta).

Upišite sljedeće podatke: naziv, adresu i sjedište, OIB, ime i prezime odgovorne osobe, telefon, faks,

e-mail adresu, mrežnu stranicu ustanove.

**Dio 2 : Osnovni podaci o voditelju (nositelju) projekta:**

Obvezni podaci o voditelju (nositelju) projekta: ime i prezime, zvanje i akademski stupanj obrazovanja, ustanova, adresa, mrežna stranica ustanove, telefon, faks, e-mail adresa, osobna mrežna stranica (ukoliko je primjenjivo).

Svaki projekt mora imati samo jednog voditelja (nositelja) projekta koji kao takav mora biti naveden u Prijavnom obrascu.

Ukoliko je voditelj projekta ugovoreni istraživač potrebno je navesti i osnovne podatke o stalno zaposlenom radniku odgovorne ustanove koji obavlja nadzor nad radom voditelja (nositelja) projekta.

Voditelju (nositelj) projekta može biti ili stalni zaposlenik znanstveno-istraživačke institucije ili ugovoreni istraživač s doktoratom koji ima ugovor s znanstveno-istraživačkom institucijom koji traje i nakon završetka projekta.

Sva pisana komunikacija sa Agencijom za plaćanja mora se vršiti preko voditelja (nositelja) projekta. Voditelj (nositelj) projekta je odgovoran za popunjavanje i objavljivanje svih izvješća projekta. Voditelj (nositelj) projekta preuzima odgovornost za proračun i pritom mora osigurati da projekt ostaje u proračunu, te da su svi izdaci pravilno i potpuno knjiženi. Voditelj (nositelj) projekta mora osigurati svim partnerima i suradnicima punu informaciju o pitanjima koja se odnose na projekt i mora osigurati da se svi problemi rješavaju na prihvatljiv način i pravodobno. Ukoliko je voditelj projekta ugovoreni istraživač tada, njegov rad stalno zaposleni radnik odgovorne ustanove.

**Dio 3 :Istraživački projekt:**

Potrebno je upisati naziv projekta koji dodjeljuje podnositelj imajući u vidu da naziv bude što je moguće kraći. Upisati ključne riječi projekta.

**Dio 4: Suradnici na projektu**

Iskustvo i sposobnost istraživačkog tima je jedan od kriterija po kojima će se vrednovati prijedlozi projekata. Potrebno je osigurati dovoljno informacija koje potvrđuju da će projekt biti dobro upravljan i koordiniran. Potrebno je navesti: Ime i prezime, titulu, matičnu ustanovu i područje rada suradnika na projektu.

Za sve navedene suradnike na projektu potrebno je dostaviti i životopis (dio 7 prijavnog obrasca).

**Dio 5**:**Opis istraživanja**

Ovo poglavlje obuhvaća opis cjelokupnog projekta, pojedinačne ciljeve te ističe potencijalne koristi. Odgovori trebaju biti kratki, po mogućnosti izraženi u formi natuknica, a ponavljanje treba izbjegavati. Detaljnije navesti u dijelovima a.,b.,c.,d. i e. u nastavku:

a. Sažetak istraživanja

b. Specifični ciljevi istraživanja

c. Pregled dosadašnjih istraživanja

d. Metode

e. Očekivani rezultati i značaj istraživanja

**a. Sažetak istraživanja**

Sažetak treba dati jasan opis ciljeva prijedloga projekta i način kako će se isti ostvariti. Opis treba biti precizan i ne sadržavati više od 500 riječi.

**b. Specifični ciljevi istraživanja (pojašnjenje projekta)**

Ovaj dio treba detaljno objasniti na koji način predloženi rad ispunjava ciljeve Nacionalnog pčelarskog programa (2014-2016) i zašto bi trebao biti financiran. Potrebno je dati kratki pregled trenutnog stanja u području istraživanja i razumljiv prikaz područja istraživanja. Također, potrebno je opisati značaj istraživanja za održivu poljoprivrednu proizvodnju u praksi.

**c. Pregled dosadašnjih istraživanja i popis literature**

Potrebno je uključiti reference na srodna istraživanja, koja su u tijeku i/ili dovršena, u Hrvatskoj ili u inozemstvu.

**d. Metode**

Ovaj dio bi trebao odgovoriti na pitanje: Kako će se provesti istraživanje te dati pregled metoda ili postupaka koji će se provoditi, uključujući objašnjenje zašto su izabrane baš te metode?

**e. Očekivani rezultati i značaj istraživanja**

Rezultati istraživanja trebaju se odnositi na znanstvenu upotrebljivost i očekivane koristi. To može uključivati: opis znanstvenih i / ili sektorskih prednosti, doprinos znanstvenim spoznajama, vezu između istraživačkih institucija i privrede, širenje rezultata, potrošačke prednosti, utjecaj na razvojnu politiku sektora itd. Može također upućivati na komercijalnu primjenjivost, uključujući i mogućnost za razvoj novih proizvoda ili procesa, potencijal za intelektualno vlasništvo, uključujući patente i licence te kako može pomoći pri inovacijama ili konkurentnosti u pčelarskoj proizvodnji.

**Dio 6. Financijski okvir troškova potrebnih za provedbu projekta**

Svi troškovi, raspoređeni po kategorijama, trebaju biti izraženi u hrvatskim kunama (HRK) bez PDV-a.

Vrste troškova:

1. Trajna dobra – potrebno je navesti netto troškove. Oprema za koju se odobrava nabava: moraju biti navedeni svi dijelovi opreme koji će biti kupljeni ili zakupljeni. Treba biti jasno što je točno oprema i kako se upotrebljava bez navođenja imena proizvođača. Položaj (smještaj) opreme treba biti jasno naznačen. Trošak opreme treba biti naveden kao stvarni trošak.

2. Potrošni materijal treba navesti pojedinačno (npr. petrijeva posuda) ili prema kategoriji (npr. mikrobiološke kulture). Svakako treba u iskazivanju potrebnog iznosa - koji se odnosi na potrošni materijal iz popisa zadataka – navesti svrhu za koju se upotrebljava i opravdanje za trošak.

3. Putni troškovi -putovanja i dnevnice potrebni za projekt trebaju biti podijeljeni na domaća i inozemna putovanja. Unaprijed treba odrediti i navesti glavne skupove kojima će nazočiti, razloge sudjelovanja i mjesto održavanja. Ostala putovanja – sastanci, prikupljanje uzoraka i sl., treba također opisati.

4. Troškovi osoblja - Treba navesti sve osobe uključene u rad na projektu i osigurati sve tražene informacije prema poglavljima.

5. Opći troškovi -do 10 % od izravnih troškova za znanstveno istraživanje - financirano iz NPP (isključujući opremu) može se prikazati kao režijski troškovi.

6. Dogovoreni troškovi -treba dostaviti i opis „drugih“ troškova za provedbu projekta, dokaze za iste te navesti njihovu neophodnost za izvođenje projekta.